San Mateo 7
Ma 'at tzij chirij jun chic
1Mi 'at tzij piquiwi iwachi'il, queje ile, i Dios n-cu 'at ti tzij 'uri piwi yix. 2Mi 'ano, man we c'ax u 'atic tzij qui 'ano, xak c'ax 'uri u 'atic tzij co'on i Dios piwi yix; ire xak jun u 'onquil co'ono, pacha u 'onquil xi 'an yix. 3¿Wuchac cat c'achiric rumal i ral tz'il ca takej chupam u ba'wach awachi'il, y n-ca na taj 'o jun nim laj 'et chupam a ba'wach yet? 4¿Wuchac 'uri ca bij che awachi'il: "Cha ya a ba'wach chwe, cwesaj i tz'il 'o chupam," cat cha, we 'o jun 'et chupam a ba'wach yet? 5Yet, ¡n-katzij ti ca 'ano! Nabe chawesaj ni 'et pa ba'wach yet, te'uri cat tzun bien cawesaj ni tz'il 'o chupam u ba'wach awachi'il.
6Mi ya chique i tz'i wach tak i 'o u 'ij, man mokxa i tz'i quiqui c'ak quib chiwij y quix qui raxij. Xak mi ya jun chom laj uwaj chiquiwach i ak, mokxa que oc chu ya'yaxic+ .
Dios cu ya ni 'utz chique i rac'al chi lic qui tz'onom che
7We 'o rajwaxic chiwe, chi tz'onoj che i Dios y Ire cu ya na chiwe; chi tzucuj, y qui rik na; chi c'ojc'a i porta, y ca jaki na chiwe. 8Queje ile chi 'ana, man we jun lic cu tz'onoj, ca ya' che; we lic cu tzucuj, cu rik na; we lic cu c'ojc'a i porta, ca jaki na che. 9Yix chi ix kajawxel, we 'o jun iwac'al cu tz'onoj u wa chiwe, ¿xataba qui ya jun abaj che, pu q'uexel u wa? N-qui ya taj. 10We xak cu tz'onoj car chiwe, ¿xataba qui ya jun cumatz che, pu q'uexel? Xak n-qui ya taj. 11Yix, chi to' ix winak, tupu n-qui 'an ti 'utz, xui-ri, lic qui ya ni 'utz chique iwac'al. I Kajaw chicaj, mas 'utz co'on na chuwach ile; lic cu ya ni 'utz chique pachin i que tz'onow che.
12Chi 'ana chique i winak pacha i quiwaj yix quiqui 'an na ique chiwe. Are ile are usuc' i 'atbal tzij u tz'ibam can i mam Moises, xak are i usuc' i tzij qui bim can i ajbil u tzij i Dios ujer.
Chix oc che uchija chi xa pich' u wach
13Je queb i be re i c'aslemal: jun, xa pich' u wach y jun chic, nim u wach. Chix oc yix che i uchibe chi pich' u wach, man i uchibe chi nim u wach, xa pa 'a' ca 'e wi. Lic je q'ui que bin na che i be-le. 14I uchibe, xak i be, chi coj u c'am bi che i c'aslemal sakil, xa pich' qui wach; ne te q'ui quiqui riko.
Que iwetamaj na pachin je aj t'oronel, rumal wach tak quiqui 'ano
15Chi 'ana cwent chique i que upon iwu' chi quiqui bij je ajbil u tzij i Dios; pent ne te are. 'Olic xa je pacha mal laj tak utiw chi qui 'anom che quib pacha je chij; lic je 'utz quiwil yix. 16Que iwetamaj na, je bi chi winakil rumal wach tak i quiqui 'ano. Que iwetamaj na pacha retamaxic u wach i q'uix. Iweta'am chi jun q'uix n-ta úva+ cu wachij; xak i jun tzum-tzerek n-ti hígo cu wachij. 17Quiwil na bi chi winakil, man jun 'utz laj che', ni'pa i u wach cu ya'o 'is 'utz; xak jun che' n-'us taj, n-ti u wach 'utz cu ya'o. 18I jun che' 'utz, n-cu ya ti u wach chi n-'us taj; xak jun che' n-'us taj n-ca tiqui ta chu ya'ic u wach 'utz. 19Ni'pa i che' chi n-ti u wach 'utz cu ya'o, ca c'atzix na, y ca porox na pa 'a'. 20Yix 'ut que iwetamaj na pachin i xa je aj t'oronel; que iwetamaj na rumal wach quiqui 'ano.
Jun, n-rumal ta wach cu bij ru' u chi' cu rikbej na re i rocbal chicaj
21Mok 'o jun cu bij na, "Wajwal, Wajwal," cu bij chwe, ire n-coc ta chicaj pa cu 'at wi tzij i Dios we xa rumal ni ile chi cu bij ru' u chi'. Xui ni'pa i qui 'anom pacha craj i Ta chicaj, xui ique que oc ru'. 22Are cu rik i q'uisbal 'ij, je q'ui na quiqui bij chwe: "Kajwal, Kajwal, choj a to, man are yoj xoj cuxtaw a bi are xka bij u tzij i Dios chique i winak; are yoj xoj cuxtaw a bi are xe kesaj bi itzel tak tew chique i winak; are yoj xoj cuxtaw a bi are xka 'an uq'uial milágro." (Queje ni ile quiqui bij chwe.) 23Yin quin bij na 'uri chique: "Lic n-weta'am ti wach; ¡chix el chin wach, yix chi ix aj 'anol mal!" (Queje ile quin bij na chique.)
I queb ja: jun cubam puwi abaj y jun cubam puwi seneb
24Je ni'pa i que taw in tzij-i, we que cojon che, 'o qui no'oj 'uri. Queje pacha jun achi, 'o u no'oj, xu cuba i rachoch puja' abaj. 25Xo'on panok, xpe i jab nim, lic xnimar i ya, xak xpe i tew, craj cu tzaksaj i ja pulew péro n-xtzak taj man cul puja' abaj. 26Xui-ri, je ni'pa i que taw in tzij, we n-que cojon ta che, n-ta qui no'oj 'uri. Queje pacha jun achi, n-tu no'oj, xu cuba i rachoch xa puwi i seneb. 27Xo'on panok, xpe i jab; xnimar i ya; xak xpe i tew chirij i rachoch, y xtzak pulew. ¡Lic xo'on mal!
28Are xutzin i Jesus chu bixquil chique, i winak lic xqui bisoj wach i c'utunic xo'ono. 29Are ca ch'a'at cu', 'alaj 'uri chi lic reta'am usuc' wach i xu bij; n-are ta pacha quiqui 'an i to' je tijonel re i 'atbal tzij.